Bheki Cele ontken Nkandla-betrokkenheid | Maroela Media
"Daar bestaan nie 'n enkele bewys dat hy enigiets in verband met Nkandla gedoen of nie gedoen het nie," het Vuyo Mkhize, Cele se woordvoerder, Vrydag aan Sapa gesê.
Die Mail & Guardian het Vrydag berig 'n brief van die Openbare Beskermer, wat glo uitgelek het, bewys dat Cele nie die verkwistende uitgawes by Nkandla in KwaZulu-Natal verhoed het nie. Volgens die publikasie het Thuli Madonsela glo aan Cele geskryf dat die polisie en die departemente van openbare werke en verdediging nie die behoorlike prosesse gevolg het nie. Sy het voorlopig bevind dat Cele, as aanspreeklike persoon in daardie tyd by die polisie, versuim het om die spandabelrigheid te verhoed.
Madonsela wou nie kommentaar lewer nie. Haar woordvoerder, Kgalelo Masibi, het aan Sapa gesê hulle lewer nie kommentaar oor ondersoeke wat steeds aan die gang is nie.
Mkhize het bygevoeg dat Madonsela van Cele verwag om te reageer op voorlopige bevindings teen hom wat nie deur bewyse gestaaf kan word nie. "Die Openbare Beskermer het persoonlik vir hom gesê daar is nie 'n enkele bewysstuk wat hom impliseer nie. Dit gaan die verstand te bowe dat sy sê daar is nie bewyse nie, en tog het sy dié bevinding gemaak," het Mkhize gesê.
'n Inter-ministeriële taakspan oor die uitgawes by Nkandla het in Desember bevestig dat 'n bedrag van R206 420 644 aan die opgraderings spandeer is.
Madonsela sal na verwagting op 9 Februarie aankondig wanneer die amptelike verslag vrygestel gaan word. -SAPA